ወጣቱን በመደብደብ ሕይወቱ እንዲያልፍ አድርገዋል ተብለው የተጠረጠሩ ፖሊሶች ታሰሩ
በቦሌ ክፍለ ከተማ በተለምዶ ጃክሮስ አደባባይ ተብሎ በሚጠራው አካባቢ ወደ የረር ጎሮ በሚወስደው መንገድ፣ ሰኔ 9 ቀን 2009 ዓ.ም. ከምሽቱ 4 ሰዓት አካባቢ የራሱን ሚኒባስ እያሽከረከረ ወደ ቤቱ በመጓዝ ላይ የነበረ የ26 ዓመት ወጣት በመደብደብ ሕይወቱ እንዲያልፍ አድርገዋል ተብለው የተጠረጠሩ ከአምስት በላይ ፖሊሶች መታሰራቸው ተጠቆመ፡፡የ26 ዓመት ወጣት የሆነው ሟች ሮቤል ዳዲ ሰኔ 9 ቀን 2009 ዓ.ም. ከምሽቱ 4 ሰዓት ላይ ወደ ቤቱ በመጓጓዝ ላይ እያለ ጃክሮስ አደባባይ ሲደርስ፣ መንገዱ በአንድ በኩል ተዘግቶ ተሽከርካሪዎች በሙሉ በአንድ መስመር እየተጓዘ መሆኑን ሲመለከት የተዘጋውን መንገድ ጥሶ ማለፉን የሪፖርተር ምንጮች ተናግረዋል፡፡በአካባቢው የነበሩ አንድ የትራፊክ ፖሊስ ባልደረባ ፊሽካ ቢነፉም ሟች ሊቆም ባለመቻሉ፣ በአካባቢው የነበሩ ፖሊሶች በሌላ ተሽከርካሪ ተከትለው እንዳስቆሙት ምንጮች አክለዋል፡፡ ለምን መንገድ እንደጣሰና ፊሽካ ሲነፋለት እንዳልቆመ ጠይቀውት ወደ ሲኤምሲ ፖሊስ ጣቢያ ይዘውት እንደሄዱ፣ ከእኩለ ሌሊት በኋላ ለቤተሰቦቹ ደውሎ መታሰሩን እንዳሳወቀ ምንጮቹ ተናግረዋል፡፡ቤተሰቦቹ ሌሊቱን በቤታቸው አሳልፈው ሰኔ 10 ቀን 2009 ዓ.ም. ጠዋት ሲኤምሲ ፖሊስ ጣቢያ ሲደርሱ ሟች ሮቤል መናገር እንደማይችልና እያቃሰተ ድብደባ እንደደረሰበት በመናገሩ፣ የሕክምና መስጫ ወስደው ሲያስመረምሩት በጭንቅላቱ ውስጥ ደም መፍሰሱን እንደተነገራቸው ምንጮች ተናግረዋል፡፡በሲቲስካን ለማስመርመርና ለሕክምና ዕርዳታ ወደ ኮሪያ ሆስፒታል ሲወስዱት የሚፈለገውን ሕክምና ባለማግኘቱ ወደ ቤቴል ቲቺንግ አጠቃላይ ሆስፒታል ወስደውት ሕክምና የተደረገለት ቢሆንም፣ ሊተርፍ ባለመቻሉ ሰኔ 11 ቀን 2009 ዓ.ም. ሕይወቱ ማለፉ ተገልጿል፡፡ ሰኔ 12 ቀን 2009 ዓ.ም. አመሻሽ ላይ ገርጂ ቅዱስ ጊዮርጊስ ቤተ ክርስቲያን የቀብር ሥርዓቱ መፈጸሙንም ምንጮች ተናግረዋል፡፡ወጣቱን በመደብደብ ሕይወቱ እንዲያልፍ አድርገዋል ተብለው በቁጥጥር ሥር የዋሉ ከአምስት በላይ ፖሊሶች፣ ታስረው ምርምራ እየተደረገባቸው መሆኑንና ፍርድ ቤት ቀርበው የ14 ቀናት ተጨማሪ የምርመራ ጊዜ እንደተጠየቀባቸውም ታውቋል፡፡